สังคมข่าวหุ้น
**รอลุ้นทรัมป์เจรจาจีน
27 พ.ย. 2561

เกียรติก้อง ว่องไวยากร
**รอลุ้นทรัมป์เจรจาจีน
**ตลาดหุ้นไทยแกว่งกรอบแคบ รอผลการเจรจาการค้าระหว่างทรัมป์กับจีน นอกรอบวันที่ 30 พ.ย.-1 ธ.ค. ในการประชุมกลุ่มประเทศ G20 ต้องมาลุ้นกันว่ารอบนี้จะจบหรือไม่ รวมถึงในวันที่ 29 พ.ย. เฟดจะรายงานการประชุมเมื่อวันที่ 7-8 พ.ย. ทิศทางอัตราดอกเบี้ยของเฟดในการประชุมเดือน ธ.ค.นี้ ส่วนปัจจัยในประเทศเริ่มดีขึ้น บิ๊กตู่เตรียมปลดล็อกการเมืองจะช่วยเรียกความเชื่อมั่นนักลงทุนต่างชาติกลับมาได้ แนวต้านสัปดาห์นี้ 1,650 จุด แนวรับ 1,600 จุด
**มาตรการภาครัฐ กระหน่ำช่วงโค้งสุดท้ายของปี ทั้งช้อปช่วยชาติ และมาตรการคืนภาษีนักท่องเที่ยว น่าจะช่วยหนุนกลุ่มค้าปลีกและโรงแรมได้ไม่น้อย ทั้ง MAKRO, CPALL กลุ่มเจียรวนนท์, ROBINS, CENTEL, CPN กลุ่มจิราธิวัฒน์, MINT และ M บรรดาตระกูลใหญ่รับทรัพย์กันถ้วนหน้า
**หุ้นการบิน ขึ้นยกแผง หลังการบินไทย หรือ THAI ของเสี่ยสุเมธ ดำรงชัยธรรม กรรมการผู้อำนวยการใหญ่ การบินไทย ร่วมกับ เสี่ยธรรศพลฐ์ แบเลเว็ลด์ ประธานกรรมการบริหาร บมจ.เอเชีย เอวิเอชั่น หรือ AAV เซ็นสัญญาความร่วมมือกับ Spring Airlines ของจีน ในการกระตุ้นนักท่องเที่ยวจากจีนให้กลับมาเที่ยวไทย โดย Spring Airlines จะนำนักท่องเที่ยวมาเพิ่มในท่าอากาศยานหลัก ๆ ได้แก่ สุวรรณภูมิ ดอนเมือง และภูเก็ต งานนี้วินวินกันทุกฝ่าย
**กลุ่มแบงก์ ลีสซิ่ง คึกคักรับงานมอเตอร์โชว์ปลายปีนี้ ทั้ง TCAP ของเฮียสมเจตน์ หมู่ศิริเลิศ TISCO ของเฮียปลิว มังกรกนก และ KKP ยอดขายรถทั้งปีคาดว่าจะทะลุ 1 ล้านคัน โตกว่า 15% สินเชื่อเช่าซื้อก็โตพอ ๆ กัน น้องแมงเม่าชอบตัวไหนเลือกกันตามสบาย ราคาช่วงนี้ก็มีส่วนลด ทยอยสะสมไว้บ้าง
**มอร์แกน สแตนลีย์ นอกจากจะเพิ่มน้ำหนักตลาดหุ้นไทยแล้ว ยังใจดีเพิ่มน้ำหนักลงทุนแบงก์กรุงเทพ ของเสี่ยโทนี่ และทหารไทยให้ด้วย หลังจากเลือกตั้งไทยชัดเจน ฝรั่งก็คาดว่าการบริโภคและลงทุนในปีหน้าจะฟื้นตัว ราคาหุ้น 2 ตัวนี้ก็ยังต่ำ โดยเฉพาะทหารไทย ของเฮียปิติ ตัณฑเกษม ประธานเจ้าหน้าที่บริหาร ราคาปรับลดลงมาจากต้นปีมากกว่าทุกแบงก์ ขณะที่นักวิเคราะห์ให้ราคาเหมาะสม TMB ไว้ที่ 2.8 บาท อัพไซด์เหลืออีกมากมาย รอแค่ข่าวดีเท่านั้น
**AUCT สหการประมูลเตรียมจัดงานรีแบรนด์ครั้งใหญ่ พร้อมเปิดตัว ดีเจเพชรจ้า วิเชียร กุศลมโนมัย นักสะสมรถสปอร์ต เป็นพรีเซนเตอร์ ในงาน Grand Opening โดยในงานจะมีการเปิดตัวหนังโฆษณาสหการประมูล และประมูลรถหรูกันสด ๆ พร้อมเหล่าดาราเซเลบสายความเร็วอีกมากมายอย่าง นานา ไรบีนา, พีท ทองเจือ, ดีเจภูมิ และมินิคอนเสิร์ตจาก ซาร่า AF (นลิน โฮเลอร์) ณ ลานฮาร์ดร็อค คาเฟ่ สยามสแควร์ ซ.11 เวลา 16.30 น. เป็นต้นไป ในวันศุกร์ที่ 30 พฤศจิกายน 2561 นี้
**หวยออนไลน์ เกิดแล้ว แต่ไม่ใช่อย่างที่คิดนะ หมายถึงการถ่ายทอดสดผลการออกสลากผ่านแอปฯ ของไลน์ที่จะเริ่มงวดวันที่ 1 ธ.ค.นี้ ส่วนหวยออนไลน์ LOXLEY ของ ธงชัย ล่ำซำ ประธานกรรมการบริษัท ล็อกซเล่ย์ ยังต้องรอศาลปกครองสูงสุดตัดสิน คาดว่าคงไม่เกินไตรมาสแรกปี 2562 เพราะศาลชั้นแรกล็อกซเล่ย์ก็ชนะคดีแล้ว เหลือแค่อีกศาลเดียวเท่านั้น จะได้รับเงินชดเชย 3 พันกว่าล้าน อย่างที่ต้องการหรือเปล่า ต้องมาลุ้นกันว่าจะได้หวยออนไลน์เมื่อไหร่ ซึ่งมีทั้งดิจิเกม, ล็อตโต เกม, สปอร์ต เบตติ้ง และ คีโน ซึ่งในดิจิเกม สามารถนำมาใช้ออกสลาก 2 ตัว 3 ตัวได้ด้วย
**อลิอันซ์ อยุธยา ประกันชีวิต จับมือส่วนราชการ จ.ราชบุรี สมาคมธุรกิจท่องเที่ยวสวนผึ้ง Move Asia และ Thai.Run จัดงานวิ่ง ปิดฉาก “Allianz Ayudhya World Run Thailand Series 2018” ณ อ.สวนผึ้ง ระหว่างวันที่ 24-25 พฤศจิกายน มีนักวิ่งทั่วไป พนักงานของบริษัทฯ ตัวแทนฝ่ายขายและลูกค้า นักวิ่งผู้พิการ และประชาชนจากทั่วประเทศเข้าร่วมกิจกรรมกว่า 4,500 คน พร้อมรุกด้านการดูแลสุขภาพเชิงป้องกัน เปิดตัว MOVE by Healthy Living ยิ่งวิ่ง ยิ่งได้คะแนน แลกรับของรางวัลจำนวนมาก